Džiugu, kad mes, Kaišiadorių r. Rumšiškių Antano Baranausko gimnazijos komanda, sėkmingai praėjome Nacionalinis kibernetinio saugumo centro (NKSC) skelbtą atranką dalyvauti tarptautinėje kibernetinio saugumo stovykloje „CyberWizards 2024“. Mokinės: Skaistė Vaitkevičiūtė, IIa kl., Danielė Bumbulytė, Ib kl., Rusnė Marcinkevičiūtė, Ib kl., Urtė Mažylytė 7b kl., Faustina Vaitonytė 6b kl., Alanda Sidarė 6b kl. ir informatikos mokytoja Ingrida Kupčiūnienė bei dalyvės mama Laura Mažylė nuo 2024 m. liepos 29 d. iki rugpjūčio 3 d. dalyvavo šioje kibernetinio saugumo stovykloje Estijoje. Mūsų laukė paslaptingas kibernetinio saugumo pasaulis skirtas 13-16 metų mergaitėms, kurios mėgsta spręsti įvairius galvosūkius ir iššūkius. Liepos 28 d. atskridome į Taliną, kur vakare savarankiškai aplankėme šio miesto senamiestį, o kitą dieną nuvykę į Kehtnos miestelį prisijungėme prie kitų stovyklautojų iš Estijos, Latvijos, Lenkijos, Čekijos, Vengrijos, Italijos, Kipro, Prancūzijos. Iš viso stovyklautojų sąrašą sudarė 104 megaitės.

Kiekvieną dieną dalyvės turėjo 3-5 valandų kibernetinio saugumo seminarus, kuriuose sužinojo apie kibernetinio saugumo sritį ir sprendė įdomias užduotis: kaip gauti informaciją iš skirtingų failų tipų (JPG, WAV ir kt.); kaip naudotis Linux ir kas tai yra; kaip panaudoti įvairius saugumo trūkumus; kaip nulaužiami slaptažodžiai; kokią informaciją galima rasti nuskaitant tinklą ir ką su juo galime padaryti; kaip apsisaugoti kibernetinėje erdvėje; etika – kas leidžiama kibernetinėje erdvėje, o kas neleidžiama.

Stovykla baigėsi „Capture the Flag“ (CTF) žaidimu, suteikiančiu galimybę išspręsti kibernetinio saugumo užduotis ir pritaikyti tai, ką išmoko nekonkurencingoje aplinkoje. Džiugu, kad mūsų mokinėms sekėsi pasiekti aukštų ne tik komandinių, bet ir asmeninių rezultatų.

Į stovyklos tvarkaraštį buvo įtraukti įvairūs aktyvūs ir smagūs grupiniai užsiėmimai, ekskursija su gidu ir smagus vakarėlis stovyklos pabaigoje.

Su smalsumu ir entuziazmu mūsų gimnazijos mokinės savaitę tyrinėjo ir mokėmės naujų dalykų! Kelių dalyvių atsiliepimai: „Buvo įdomi paskaitos tema, kurios metu naudojome programą pic2map nustatyti, kur nuotrauka buvo padaryta ir išsiaiškinti daug kitų dalykų apie ją, manau, jog tai vienas iš dalykų, kurį iš šios stovyklos pritaikysiu ir kasdieniame gyvenime. Taip pat buvo labai įdomu pamėginti užslėpti slaptas žinutes garso įrašuose ir nuotraukose“ (Skaistė); "<..> patiko daryti komandines užduotis gamtoje, panaudojant įgytas žinias ir kurti pasirodymą pagal pasirinktą dainą su galimybe užsidėti kostiumą“ (Rusnė); „Man patiko mokintis kaip apsaugoti savo nuotraukas, kurias keli į viešas erdves. Tai pat, parodė kaip pažiūrėti nuotraukos lokacija ...“ (Faustina); „<..> man patiko paskaitos, detektyvinės užduotys. Išmokau naudotis pic2map, pašalinti nuotraukos informaciją“ (Danielė).

Kibernetinio saugumo stovykloje džiaugėmės prisijungę prie įdomios kelionės į įsilaužimų pasaulį, kur nereikėjo jokių išankstinių programavimo ar kibernetinio saugumo žinių. Stovykla „CIBERWIZARDS 2024 finansuojama pagal dotacijos susitarimą Nr. 101122044 ir yra remiama Europos kibernetinio saugumo kompetencijos centro.

Dėkojame Nacionalinis kibernetinio saugumo centrui (NKSC) už sudarytą galimybę dalyvauti atrankoje ir laimėti įspūdžių pilną savaitę tarptautinėje kibernetinio saugumo stovykloje „CyberWizards 2024“, kuri šią vasarą vyko Estijoje

Informaticinių technologijų mokytoja Ingrida Kupčiūnienė